I Aarhus Byråd blev det sidste ord i lufthavnsdebatten sagt onsdag aften. Nu venter alle på ham, der bestemmer: Transportminister Hans Chr. Schmidt.

Annonce

Erhvervsfolk med stor rejseaktivitet kan glæde sig.

Beboerne i Thomasminde, der frygter for flystøj, kan kun sige øv. Det samme kan borgmestre og borgere på Djursland, der gerne vil bevare lufthavnen i Tirstrup.

For havde de troet, at udsigten til at smide 500 kommunale millioner kr. i anlægget af en ny lufthavn ved Thomasminde kunne kyse flertallet i Aarhus Byråd, så må de tro om.

Heller ikke udsigten til at støtte lufthavnen med et driftstilskud på 75 millioner kr. hvert år de næste 20 år får flertallet til at ryste på hænderne.

»Det nye hovedbibliotek (Dokk1. Red.) kostede meget, meget mere. Og businesscasen på hovedbiblioteket er umådeligt ringe,« sagde den konservative Marc Perera Christensen.

Hans partifælle, Steen Stavnsbo, konstaterede, at kommunal fødselshjælp kan være nødvendig, hvis der er tale om det rigtige projekt.

Annonce

Massivt flertal

Socialdemokraterne, Venstre, Liberal Alliance, konservative og radikale - partier, der tilsammen tæller 24 af byrådets 31 pladser, erklærede sig på byrådsmødet onsdag aften parat til at springe ud i det og arbejde videre med den nye lufthavn.

Den mest inkarnerede modstand findes på Venstrefløjen hos SF og Enhedslisten.

Dansk Folkeparti? Det parti er splittet - delt i to - på spørgsmålet.

Byrådsmedlem Knud Mathiesen vil ikke under nogen omstændigheder støtte en lufthavn, som skatteborgernes penge er involveret i at opføre.

»500 millioner kr. er rigtigt mange penge. Det er 75 millioner kr. om året i rigtigt mange år også. Jeg synes vi skal stoppe her. Så kommer der ro på for beboerne i området. Jeg er ikke imod en ny lufthavn. Men det skal være realistisk. Og det her har ingen gang på jorden,« sagde Knud Mathiesen.

Annonce

Uden kommunale kroner

Men da Thomasminde for 20 år siden også var i spil som asfalt under en ny lufthavn, sad Knud Mathiesens partifælle, rådmand Jette Skive, i det daværende amtsråd. Og dengang var hun tilhænger af Thomasminde-løsningen.

»Det er jeg stadig. Og i gruppen er vi enige om, at hvis ministeren siger ja, så er vi klar til at bygge en ny lufthavn ved Thomasminde. Hvis altså vi kan gøre det uden kommunale kroner,« sagde Jette Skive.

Det er Enhedslistens Peter Hegner Bonfils ikke klar til.

»Jeg forstår godt erhvervslivets behov for bedre infrastruktur. Men hvor skal pengene komme fra? Det er et komplet luftkastel, det her,« sagde Peter Hegner Bonfils.

Annonce

»Projektet er dødt

Jan Ravn Christensen henvendte sig med navns nævnelse til hver eneste af de byrådsmedlemmer, der går ind for at flytte lufthavnen til Thomasminde.

»I er kravlet højt op i et træ. jeg har respekt for de første af jer til at kravle ned fra træet. Vis mod og mandshjerte og stop den her proces hurtigst muligt. For hvad er vejen frem? Der er ingen vej frem. For projektet er dødt,« sagde Jan Ravn Christensen.

Annonce

Arbejdspladser

Venstres leder, Bünyamin Simsek, var ikke enig i den vurdering.

»For Venstre er det afgørende at få den politiske proces afklaret. Nu gælder det om at finde ud af, om vi kan få transportministerens rygdækning. Derefter kommer de næste faser,« sagde Bünyamin Simsek, der mente, at høringsrunden havde dokumenteret et udtalt ønske hos erhvervslivet for at få en bedre lufthavnsbetjening.

»Så det er en kæp i hjulet for at skaffe arbejdspladser, at lufthavnen ikke er bedre. Og penge til velfærd kommer fra erhvervslivet. Derfor bakker vi op,« sagde Bünyamin Simsek.

Den radikale Anne Nygaard havde taget de langsynede briller på.